**Prijedlog**

**KLASA:**

**URBROJ:**

Zagreb,

 **PREDSJEDNIKU HRVATSKOG SABORA**

Predmet: - Prijedlog zaključka kojim se obvezuje Vlada Republike Hrvatske da u skladu s Općim poreznim zakonom te Zakonom o sprječavanju pranja novca i financiranja terorizma izvrši nadzor usklađenosti prihoda i imovine nad dužnosnicima opisanim u Zakonu o sprječavanju sukoba interesa (izuzev općinske razine) te nad pravosudnim dužnosnicima opisanim u Zakonu o sudovima i Zakonu o državnom odvjetništvu (predlagateljica: Karolina Vidović Krišto, zastupnica u Hrvatskome saboru)

* mišljenje Vlade Republike Hrvatske

Veza: Pismo Hrvatskog sabora, KLASA: 470-01/22-01/02, URBROJ: 65-22-03 od 11. svibnja

 2022. godine

Na temelju članka 122. stavka 2. Poslovnika Hrvatskog sabora (Narodne novine, broj: 81/13, 113/16, 69/17, 29/18, 53/20, 119/20 i 123/20), Vlada Republike Hrvatske o Prijedlogu zaključka (predlagateljica: Karolina Vidović Krišto zastupnica u Hrvatskome saboru), daje sljedeće

**M I Š LJ E NJ E**

Vlada Republike Hrvatske predlaže Hrvatskome saboru da ne prihvati Prijedlog zaključka, koji je predsjedniku Hrvatskoga sabora podnijela Karolina Vidović Krišto zastupnica u Hrvatskome saboru, aktom od 10. svibnja 2022. godine, iz sljedećih razloga.

Prijedlogom Zaključka traži se provođenje nadzora usklađenosti prihoda i imovine nad dužnosnicima i pravosudnim dužnosnicima od strane nadležnih službi ministarstva financija, a rad navedenih službi bi nadzirala radna skupina iz redova profesora pravnih ili ekonomskih znanosti iz Republike Hrvatske i drugih članica Europske unije.

Provjeru imovinskih kartica obveznika primjene Zakona o sprječavanju sukoba interesa (Narodne novine, br. 143/21) obavlja Povjerenstvo za odlučivanje o sukobu interesa.

Materija provjere imovinskih kartica pravosudnih dužnosnika već je uređena Zakonom o Državnom sudbenom vijeću (Narodne novine, broj: 116/10, 57/11, 130/11, 13/13, 28/13, 82/15, 67/18 i 126/19) i Zakonom o Državnoodvjetničkom vijeću (Narodne novine, broj: 67/18 i 126/19).

Odredbom članka 42. stavka 1. podstavka 11. Zakona o Državnom sudbenom vijeću, istom je dana ovlast vođenja i kontrole imovinskih kartica sudaca.

Odredbama članaka 87. i 88. Zakona o Državnom sudbenom vijeću detaljno su razrađene obveze sudaca u vezi s podnošenjem izvješća o imovini u odnosu na sadržaj izvješća i način podnošenja, a također je člankom 88.a stavkom 3. istog Zakona propisano da se podaci o imovini sudaca objavljuju radi osiguranja dostupnosti i jačanja povjerenja javnosti te jačanja integriteta, transparentnosti i sprječavanja sukoba interesa i drugih nedopuštenih utjecaja u obnašanju sudačke dužnosti.

Nadalje, člankom 88.b Zakona o Državnom sudbenom vijeću iscrpno su propisane ovlasti Državnog sudbenog vijeća na vođenje evidencije o podnesenim izvješćima, kao i na kontrolu podataka o imovini sudaca. Nakon primitka izvješća te dopune izvješća o imovini suca Vijeće ima ovlast od Ministarstva financija, Porezne uprave (u daljnjem tekstu: Porezna uprava) i drugih tijela pribaviti podatke kojima raspolažu o njegovoj imovini i usporediti ih s podacima u izvješću o imovini.

Ako za imovinu koju je sudac naveo u izvješću nije dostavio podatke o načinu stjecanja te imovine, Vijeće će zatražiti od suca pisano očitovanje, a ako se podaci u izvješću o imovini koje je Vijeće pribavilo razlikuju od podataka koje je sudac naveo u izvješću, Vijeće će o tome obavijestiti predsjednika suda u kojemu sudac obnaša dužnost i predsjednika neposredno višeg suda radi podnošenja zahtjeva za pokretanje stegovnog postupka.

Jednako tako, ako se iz očitovanja suca utvrdi nerazmjer vrijednosti i načina stjecanja imovine suca, Vijeće će o tome obavijestiti Poreznu upravu.

U odnosu na državnoodvjetničke dužnosnike također se ističe da je ovlast vođenja i kontrole imovinskih kartica državnih odvjetnika i zamjenika državnih odvjetnika na temelju odredbe članka 41. stavka 1. podstavka 10. Zakona o Državnoodvjetničkom vijeću dana Državnoodvjetničkom vijeću. Izvješća o imovini državnih odvjetnika i zamjenika državnih odvjetnika te način podnošenja i javnu dostupnost izvješća preko mrežne stranice Vijeća jasno je regulirana predmetnim Zakonom.

Nadalje, nakon prvog primitka izvješća o imovini državnog odvjetnika i zamjenika državnog odvjetnika Vijeće od Porezne uprave i drugih tijela pribavlja podatke kojima raspolažu o imovini državnoodvjetničkih dužnosnika i uspoređuje ih s podacima u izvješću o imovini. Ako za imovinu koju je državni odvjetnik i zamjenik državnog odvjetnika naveo u izvješću nije dostavio podatke o načinu stjecanja te imovine, Vijeće će zatražiti od državnog odvjetnika ili zamjenika državnog odvjetnika pisano očitovanje. Ako se podaci u izvješću o imovini koje je Vijeće pribavilo razlikuju od podataka koje je državni odvjetnik ili zamjenik državnog odvjetnika naveo u izvješću, Vijeće će o tome obavijestiti državnog odvjetnika u kojem zamjenik državnog odvjetnika obnaša dužnost i državnog odvjetnika neposredno višeg državnog odvjetnika radi podnošenja zahtjeva za pokretanje stegovnog postupka, a ako se iz očitovanja državnog odvjetnika ili zamjenika državnog odvjetnika utvrdi nesrazmjer vrijednosti i načina stjecanja imovine državnog odvjetnika ili zamjenika državnog odvjetnika, Vijeće će o tome obavijestiti Poreznu upravu.

Porezna uprava je jedinstvena i samostalna upravna organizacija u sastavu Ministarstva financija čija je temeljna zadaća primjena i nadzor primjene poreznih propisa i propisa o prikupljanju doprinosa.

U cilju pravilnog utvrđivanja i ispunjavanja poreznih obveza, Porezna uprava je dužna prikupljati podatke o svim oporezivim i neoporezivim primicima fizičkih osoba (obveznika poreza na dohodak) i uspoređivati ih s podacima o nabavljenoj osobnoj imovini i drugim izdacima tih osoba. Porezna uprava odabir obveznika za obavljanje postupaka utvrđivanja nerazmjera imovine obavlja na temelju analize rizika i postojanja elemenata za provođenje postupka utvrđivanja nerazmjera između stečene imovine i njenih izvora. U slučaju postojanja nerazmjera, utvrđuje se dohodak na koji se sukladno pozitivnim propisima obračunava propisana porezna stopa.

Porezna uprava obvezna je podnijeti prijavu nadležnom tijelu ukoliko se tijekom poreznog nadzora pojavi sumnja da je porezni obveznik počinio kazneno djelo ili prekršaj te su druga tijela dužna obavijestiti Poreznu upravu ukoliko u svojim postupanjima utvrde nepravilnosti koje mogu dovesti do manje obračunatog ili plaćenog poreza.

Zakonom o sprječavanju pranja novca i financiranja terorizma (Narodne novine, broj: 108/17 i 39/19) propisuju se mjere, radnje i postupci koje nadležna državna tijela i obveznici (banke i dr.) poduzimaju radi sprječavanja i otkrivanja pranja novca i financiranja terorizma. Ured za sprječavanje pranja novca (u daljnjem tekstu: Ured) ovlašten je operativno analizirati individualne slučajeve sa sumnjom na pranje novca ili financiranje terorizma zaprimljene od banaka i drugih obveznika, nadležnih državnih tijela i inozemnih financijsko obavještajnih jedinica. Rezultate svojih operativnih analiza Ured dostavlja nadležnim tijelima na daljnje postupanje (kriminalističko istraživanje, financijske istrage). Zakon o sprječavanju pranja novca i financiranja terorizma također propisuje, da su Ured i ostala nadležna državna tijela ovlašteni koristiti podatke, informacije i dokumentaciju zaprimljenu sukladno Zakonu, isključivo u svrhu sprječavanja i otkrivanja pranja novca i financiranja terorizma.

Slijedom navedenoga, Ured je nadležan koristiti svoje ovlasti isključivo u svrhu sprječavanja pranja novca i financiranja terorizma uz poštivanje tajnosti podataka i postupanja propisanih odredbama Zakonom o sprječavanju pranja novca i financiranja terorizma i Zakonom o kaznenom postupku (Narodne novine, broj: 152/08, 76/09, 80/11, 121/11, 91/12, 143/12, 56/13, 145/13, 152/14, 70/17, 126/19)

Zaključno, Vlada Republike Hrvatske smatra da je postojećim zakonskim odredbama za sve dužnosnike uspostavljen normativni okvir za javnu dostupnost i kontrolu usklađenosti iskazanog imovnog stanja s onim stvarnim te se ne nalazi potreba da se, uz postojeće nadzorne mehanizme, utvrđuju dodatne nadzorne ovlasti Vlade Republike Hrvatske. Također, važno je istaknuti da je temeljna zadaća državnih institucija primjena i nadzor primjene propisa.

Slijedom svega navedenog, Vlada Republike Hrvatske predlaže Hrvatskome saboru da ne prihvati Prijedlog zaključka.

 **PREDSJEDNIK VLADE**

 **REPUBLIKE HRVATSKE**

mr. sc. Andrej Plenković